Ο **Αλεξάνταρ Ραντοσάβλιεβιτς** (σλοβενικά: *Aleksandar Radosavljević*, Κράνι, Γιουγκοσλαβία, 25 Απριλίου 1979) είναι Σλοβένος πρώην διεθνής ποδοσφαιριστής που αγωνιζόταν στον χώρο της μεσαίας γραμμής και της άμυνας. Κατά το μεγαλύτερο διάστημα της καριέρας του αγωνίστηκε σε συλλόγους του εξωτερικού (κυρίως σε Ρωσία και Ολλανδία, έχοντας ακόμη ένα σύντομο πέρασμα από την Ελλάδα). Επιπλέον ήταν μέλος της αποστολής της Εθνικής Σλοβενίας που έλαβε μέρος στο Παγκόσμιο Κύπελλο του 2010.

Καριέρα
-------

### Συλλογικό επίπεδο

Ο Ραντοσάβλιεβιτς ξεκίνησε το επαγγελματικό ποδόσφαιρο από την ομάδα της γενέτειράς του, ΝΚ Τρίγκλαβ Κράνι, με την οποία έκανε το ντεμπούτο του στο πρωτάθλημα της πρώτης κατηγορίας της σεζόν 1998/99. Μετά την ολοκλήρωση των αγωνιστικών υποχρεώσεων και τον υποβιβασμό της Κράνι στη Β΄ Κατηγορία πήρε μεταγραφή για την Πούμπλικουμ Τσέλιε, όπου παρέμεινε για μια τριετία, κατά την οποία σημείωσε 21 τέρματα σε 82 αγώνες πρωταθλήματος. Ιδιαίτερα παραγωγικός - από πλευράς σκοραρίσματος - ήταν ο πρώτος χρόνος του στην Πούμπλικουμ, κατά τον οποίο πέτυχε 11 γκολ, καταφέρνοντας να αναδειχτεί όγδοος σκόρερ του πρωταθλήματος. 

Από το 2002 μέχρι το 2007 ανήκε στο έμψυχο δυναμικό της ρωσικής Σίνικ Γιαροσλάβλ, με εξαίρεση την περίοδο 2003/04 όταν και επαναπατρίσθηκε προσωρινά έπειτα από παραχώρηση με τη μορφή δανεισμού στη σλοβένικη ΝΚ Μούρα. Στη συνέχεια αγωνίστηκε μέχρι τα τέλη του 2009 στην επίσης ρώσικη Τομ Τομσκ. Κατά το δεύτερο μισό της σεζόν 2009/10 έπαιξε στο ελληνικό πρωτάθλημα με τη φανέλα της Λάρισας, μετρώντας 7 συμμετοχές.

Μετά την παρουσία του στο Μουντιάλ της Νότιας Αφρικής και το τέλος της συνεργασίας του με την ΑΕΛ μεταπήδησε τον Αύγουστο του 2010 στην ολλανδική Ντεν Χάαγκ, με τα χρώματα της οποίας αγωνίστηκε για δύο χρόνια. Επιπλέον έπαιξε και στις τέσσερις αναμετρήσεις που έδωσε η ομάδα του για το Γιουρόπα Λιγκ της σεζόν 2011–12 κόντρα στη λιθουανική Τάουρας Ταουραγκέ και την κυπριακή Ομόνοια. Το καλοκαίρι του 2012 δόθηκε δανεικός στη Φένλο και την επόμενη χρονιά επέστρεψε στη Σλοβενία, όπου και ολοκλήρωσε την καριέρα του το 2014 ως παίκτης της Ολύμπια Λουμπλιάνα.

### Εθνική ομάδα

Ο Ραντοσάβλιεβιτς διετέλεσε αρχικά διεθνής με τις μικρές εθνικές ομάδες της Σλοβενίας, έχοντας από δύο παρουσίες με τις U18 και U20, καθώς και 18 συμμετοχές και τρία τέρματα με την U20. Επίσης, αγωνίστηκε μια φορά (το 2003) με την Εθνική Σλοβενίας Β. 

Τον Αύγουστο του 2002 πραγματοποίησε το ντεμπούτο του με την Εθνική Ανδρών σε φιλική αναμέτρηση με την Ιταλία (νίκη με 1-0) περνώντας στον αγωνιστικό χώρο ως αλλαγή στη θέση του Γκόραν Σούκαλο, ενώ πριν ολοκληρωθεί το έτος πήρε χρόνο συμμετοχής και σε αγώνες εναντίον της Μάλτας και της Γαλλίας για τα προκριματικά του Ευρωπαϊκού Πρωταθλήματος του 2004. Μετά από αρκετά χρόνια απουσίας, επέστρεψε στην εθνική τον Οκτώβριο του 2008 σε αναμέτρηση κόντρα στην Τσεχία για τον 3ο Όμιλο της προκριματικής φάσης του Μουντιάλ. Επίσης απετέλεσε μέλος της ομάδας που συμμετείχε στο Παγκόσμιο Κύπελλο που διεξήχθη το 2010 στα γήπεδα της Νότιας Αφρικής, αγωνιζόμενος και στις τρεις αναμετρήσεις που έδωσαν οι Σλοβένοι. 

Η τελευταία του εμφάνιση με το εθνόσημο πραγματοποιήθηκε το 2013 σε νικηφόρα αναμέτρηση εναντίον της Ισλανδίας. Συνολικά, ο Ραντοσάβλιεβιτς μέτρησε 39 συμμετοχές με την εθνική ομάδα, σκοράροντας μια φορά, τον Αύγουστο του 2009 σε εντός έδρας αγώνα με τον Σαν Μαρίνο για τα προκριματικά του Μουντιάλ του 2010, όπου οι Σλοβένοι επικράτησαν με 5-0.

Εικόνες
-------

* Με τη φανέλα της Εθνικής Σλοβενίας (2009).Με τη φανέλα της Εθνικής Σλοβενίας (2009).
* Σε προθέρμανση ως παίκτης της Ντεν Χάαγκ (2011).Σε προθέρμανση ως παίκτης της Ντεν Χάαγκ (2011).
* Στην Τομ Τομσκ.Στην Τομ Τομσκ.

Παραπομπές
----------

1. ↑  Μπράτσος, Κώστας (1 Ιουνίου 2010). «Στην αποστολή της Σλοβενίας ο Ραντοσάβλιεβιτς, κόπηκε ο Σίσιτς». *contra.gr*. Contra. Αρχειοθετήθηκε από το πρωτότυπο στις 5 Ιουνίου 2010. Ανακτήθηκε στις 16 Απριλίου 2020. CS1 maint: Unfit url (link)
2. 1 2 3 4 5 6  «Aleksandar Radosavljevič». *national-football-teams.com* (στα Αγγλικά). National Football Teams. Ανακτήθηκε στις 16 Απριλίου 2020.
3. ↑  «TEKMOVANJE - 1.SLOVENSKA NOGOMETNA LIGA 98/99». *prvaliga.si* (στα Σλοβενικά). Prva liga Telekom Slovenije. Ανακτήθηκε στις 16 Απριλίου 2020.
4. ↑  «STATISTIKA - 1.SLOVENSKA NOGOMETNA LIGA 99/00: Lestvica strelcev». *prvaliga.si* (στα Σλοβενικά). Prva liga Telekom Slovenije. Ανακτήθηκε στις 16 Απριλίου 2020.
5. ↑  «Ανακοίνωσε την απόκτηση Ραντοσάβλιεβιτς και την φυγή Κάσας η Λάρισα». *in.gr*. In.gr. 24 Ιανουαρίου 2010. Ανακτήθηκε στις 16 Απριλίου 2020.
6. ↑  «Αλεξάνταρ Ραντοσάβλιεβιτς». *slgr.gr*. Super League. Ανακτήθηκε στις 16 Απριλίου 2020.
7. ↑  «Αλεκσάντερ Ραντοσάβλιεβιτς». *ael1964.gr*. ΠΑΕ ΑΕΛ 1964. Αρχειοθετήθηκε από το πρωτότυπο στις 18 Μαΐου 2010. Ανακτήθηκε στις 16 Απριλίου 2020. CS1 maint: Unfit url (link)
8. ↑  «ADO DH LEGT SLOVEENS INTERNATIONAL VAST». *adodenhaag.nl* (στα Ολλανδικά). ADO Den Haag. 25 Αυγούστου 2010. Ανακτήθηκε στις 16 Απριλίου 2020.
9. ↑  «2011/12, Second qualifying round, 1st leg - Tauras-Den Haag». *uefa.com* (στα Αγγλικά). UEFA. Ανακτήθηκε στις 28 Μαΐου 2020.
10. ↑  «2011/12, Second qualifying round, 2nd leg - Den Haag-Tauras». *uefa.com* (στα Αγγλικά). UEFA. Ανακτήθηκε στις 28 Μαΐου 2020.
11. ↑  Βλαχαδάμης, Παναγιώτης, επιμ. (4 Αυγούστου 2011). «Μια τυπική διαδικασία…». *sport-fm.gr*. ΣΠΟΡ FM 94.6. Ανακτήθηκε στις 28 Μαΐου 2020.
12. ↑  Βλαχαδάμης, Παναγιώτης, επιμ. (28 Ιουλίου 2011). ««Περίπατος» για Ομόνοια». *sport-fm.gr*. ΣΠΟΡ FM 94.6. Ανακτήθηκε στις 28 Μαΐου 2020.
13. ↑  «Italy vs. Slovenia (0:1)». *national-football-teams.com* (στα Αγγλικά). National Football Teams. Ανακτήθηκε στις 25 Απριλίου 2020.
14. ↑  «Slovenia vs. San Marino (5:0)». *national-football-teams.com* (στα Αγγλικά). National Football Teams. Ανακτήθηκε στις 25 Απριλίου 2020.
15. ↑  «2010 FIFA World Cup South Africa - Matches - Slovenia-San Marino». *fifa.com* (στα Αγγλικά). FIFA. Ανακτήθηκε στις 25 Απριλίου 2020. [*νεκρός σύνδεσμος*]

Πηγές
-----

* Προφίλ ποδοσφαιριστή στην επίσημη ιστοσελίδα της ΑΕΛ 1964
* Η ΑΕΛ κλείνει Ραντοσάβλιεβιτς
* Στην αποστολή της Σλοβενίας ο Ραντοσάβλιεβιτς, κόπηκε ο Σίσιτς

|  |  |
| --- | --- |
| 

|  |
| --- |
| 
	+ Πύλη:Βιογραφίες
	+ Πύλη:Αθλητισμός
	+ Πύλη:Ποδόσφαιρο |

 |